Ka May 1927, Barutwana ba Beibele ba bohlale ba ile ba thoma lesolo la go nea bohlatse phatlalatša gore ba laletše batho go tlo theetša dipolelo tše di theilwego Beibeleng. Polelong ya mathomo yeo e bego e tlo newa kua Osaka, bana babo rena ba ile ba bea maswao ditsejaneng le dipampiri tša papatšo motseng ka moka gomme ba romela bahlomphegi ditaletšo tše 3 000. Ba ile ba sepediša ditaletšo tše 150 000 gomme ba tsebiša batho ka polelo yeo dikuranteng tša go tuma tša Osaka le ditheketheng tša terene tše 400 000. Letšatšing la polelo, difofane tše pedi di ile tša gašanya ditaletšo tše 100 000 motseng. Batho ba 2 300 ba ile ba tlala Holong ya Osaka Asahi go tlo theetša polelo yeo e nago le sehlogo seo se rego, “Mmušo wa Modimo o Kgauswi.” Batho ba bangwe ba e ka bago ba sekete ba ile ba swanelwa ke go gomišwa ka ge go be go se na madulo. Ka morago ga polelo, batheetši ba ka godimo ga ba 600 ba ile ba šala bakeng sa lenaneo la dipotšišo le dikarabo. Dikgweding tše di latetšego, dipolelo tša phatlalatša tšeo di theilwego Beibeleng di ile tša newa kua Kyoto le metseng e mengwe ya ka bodikela bja Japane.